**НАРЕДБА ЗА ПОДДЪРЖАНЕ И ОПАЗВАНЕ**

**НА ОБЩЕСТВЕНИЯ РЕД НА ТЕРИТОРИЯТА НА ОБЩИНА ДОЛНИ ЧИФЛИК**

**Раздел първи**

*ОБЩИ ПОЛОЖЕНИЯ*

Чл. 1. (1) С настоящата наредба се уреждат обществените отношения, свързани с осигуряването и опазването на обществения ред, опазването на публичната и частна собственост, създаване на условия за спокойствие, труд и отдих на гражданите и поддържане на естетичен вид, природосъобразна екологична среда и чистота на населените места, опазване на живота и здравето на хората на територията на община Долни чифлик.

(2) Наредбата се прилага по отношение на:

1. Всички лица, които живеят постоянно или временно пребивават на територията на община Долни чифлик.

2. Собствениците и наемателите на жилищни сгради.

3. Управителите на етажната собственост, по отношение на предназначените за общо ползване части на сгради и прилежащите терени.

4. Управителите на търговски дружества, едноличните търговци, занаятчиите, ръководителите на предприятия, учреждения и организации, развиващи дейност на територията на община Долни чифлик.

(3) Наредбата урежда правомощията на кмета на община Долни чифлик, общинската администрация, кметовете на кметства и кметските наместници в община Долни чифлик и на специализираните държавни органи по опазване на обществения ред, задълженията на лицата по ал. 2, свързани с осъществяване на дейността и целите, посочени в ал. 1, както и реда за констатиране на нарушения, определяне и налагане на санкции при неизпълнението им.

*Раздел втори*

*ОПАЗВАНЕ И ОСИГУРЯВАНЕ НА ОБЩЕСТВЕНИЯ РЕД, ОПАЗВАНЕ НА ОБЩЕСТВЕНОТО ИМУЩЕСТВО И МЕСТАТА, ПРЕДНАЗНАЧЕНИ ЗА ОБЩО ПОЛЗВАНЕ НА ТЕРИТОРИЯТА НА ОБЩИНА ДОЛНИ ЧИФЛИК*

Чл. 2. Физическите лица, едноличните търговци, юридическите лица, занаятчиите, ръководителите на предприятия, учреждения и организации са длъжни да опазват от повреди общинската собственост.

Чл. 3. (1) За осигуряване и създаване на условия за спокойствие, труд и отдих на гражданите се забранява:

1. Вдигането на шум от домашни дейности, високо говорене, викане, пеене, свирене и други действия на обществени места или в частни имоти през времето от 14.00 ч до 16.00 ч и от 23.00 ч. до 08.00 ч.

2. Вдигането на шум по време на строителство за времето от 14,00 ч до 16,00 ч и от 23,00 ч до 08.00 ч.

3*.* Ползването на тротоари, площади, улици, междужилищни пространства, градини, паркове и други терени общинска собственост за провеждането на сватбени, семейни и други частни събирания, както и от улични музиканти, певци, артисти и други самодейци.

4. Движението на моторни превозни средства (МПС) без шумозаглушаване или с неизправно шумозаглушаване.

5. Движението на МПС с течове.

6. Движението на МПС, замърсяващи пътната настилка.

7. Домуването на товарни автомобили, автобуси и строителна мобилна техника по улици, вътрешни комплекси, алеи, паркинги и тротоари.

8. На водачите на МПС, извършването на демонстративни маневри, като описване на полукръгове или кръгове на място, или приплъзване на гуми и други застрашаващи безопасността на водача и останалите граждани извън случаите, предвидени в Закона за движение по пътищата.

9. Предизвикването на силен шум с музикалните автомобилни уредби.

(2)Изключение от забраната по ал.1, т. 3 се допуска с разрешение на кмета на общината, като организаторът на събитието подава заявление (Приложение №1) в седем дневен срок преди датата на провеждането му. За ползването на тротоари, площади, улични платна, както и терени с друго предназначение, които са общинска собственост се заплаща такса съгласно чл. 23, ал. 4 от Наредбата за определянето и администрирането на местните такси и цени на услуги на територията на община Долни чифлик.

Чл. 4. За опазване на живота и здравето на хората се забранява:

1. Употребата на алкохол и други упойващи вещества по всяко време на открито по улици, тротоари, площади, паркове и градини, междублокови пространства, дворове на училища, детски ясли и градини и други открити места за трайно задоволяване на обществените потребности, с изключение на случаите на организирани и разрешени по законов ред чествания, събори и други прояви.

2. Миенето на моторни превозни средства по улиците, площадите, детските и спортните площадки, озеленените междублокови и други пространства.

3*.* Прането на килими, черги и други върху уличното платно.

4. Отвеждането на отпадъчни и фекални води извън определените за това места.

5. Отвеждането на отпадъчни води от автосервизи, автомивки, басейни, обществени перални и други търговски и промишлени обекти на уличното платно .

6. Използването на питейна вода за непитейни нужди - поливане на зелени площи, насаждения или за измиване на улици, площади, балкони, превозни средства, пране на килими и други, при обявено ограничение на водоподаването.

7. Държането и складирането на вещества, отделящи неприятна миризма, както и паленето на вещества, които при горенето си отделят такива миризми и дим.

8. Пускане свободното по улиците, градините, парковете и други обществени места на кучета и други домашни любимци. Собствениците им са длъжни да ги разхождат с нашийник и повод, както и да вземат всички необходими мерки да не създават опасност за хората или други животни.

Чл. 5. За осигуряване и опазване на обществения ред се забранява:

1*.* Хвърлянето и възпламеняването на бомби, пиратки и други гърмящи и пожароопасни стоки и предмети на обществени места, както и на места, които са в близост до лесно запалими материали и течности.

2. Използването на ластици, прашки и други подобни приспособления за хвърляне на камъни и взривяване на бомбички и други средства, с които се нарушава обществения ред и спокойствието на гражданите и представляват опасност за техния живот.

3. Достъпът на лица, употребили алкохол или други упойващи вещества в сгради и на места, предназначени за обществено ползване, като административни сгради, лечебни, детски и учебни заведения и други.

4. Неприлично и непристойно поведение и действия, нарушаващи обичайните норми за морал и поведение, уронващи достойнството и засягащи честта на гражданите на обществени места.

5*.* Използването на неприлични изрази, оскърбително отношение и държание към гражданите и органите на властта, скарване, сбиване и други действия, с които се нарушава общественият ред и спокойствие.

6. Излагането, продажбата и рекламата на вестници, списания и друга литература и артикули с еротично съдържание, както и такива, насаждащи етническа омраза по улиците, в обществения транспорт и на други обществени места.

7*.* Поставянето на плакати и други рекламни материали, показващи или провокиращи насилие, както и употреба на наркотични и упойващи вещества.

8. Играенето на хазартни игри по улиците, площадите, парковете, зелените площи и други обществени места.

Чл. 6. (1) За опазването на публичната и частна собственост се забранява:

1*.* Замърсяването, повреждането и унищожаването на агитационни и рекламни материали (обяви, афиши, писмени съобщения, рекламни табели, рекламни съоръжения, информационни табла и други подобни), поставени с разрешение на кмета на община Долни чифлик или упълномощено лице от общинската администрация.

2*.* Писането, драскането и разполагането на обяви, афиши, плакати, некролози, възпоменания, агитационни или рекламни материали и други извън регламентираните от община Долни чифлик за това места, като и на дървета, фасади и огради, пътни съоръжения, по витрини на търговски обекти, жилищни и административни сгради и др. подобни, без издадено разрешение на собственика, управителя или изпълнителния директор на съответната фирма или учреждение.

3*.* Поставянето на изборни материали, освен на определените от кмета на община Долни чифлик места. В 7-дневен срок след изборния ден представителите на партиите, коалициите и инициативните комитети са длъжни да премахнат поставените от тях изборни материали.

4. Късането и повреждането на обяви, съобщения, плакати и други нагледни агитационни и рекламни материали, поставени на определените за тази цел места.

5. Повреждането, разместването и унищожаването на обозначителни знаци и информационни табели, пътни знаци, осветителни тела, контейнери или други съоръжения за отпадъци, поставени с разрешение на кмета на община Долни чифлик.

6. Повреждане, разместване, преместване или унищожаване на пътните, тротоарните, градинските и парковите настилки, осветителните тела, скулптурно-декоративните елементи, парковите и архитектурни елементи (пейки, детски съоръжения, чешми, фонтани и други), пътните съоръжения и принадлежностите на уличната, пътната и алейната мрежа (пътни знаци, табели, указатели, решетки на отводнителни шахти, капаци на ревизионни шахти, ограждащи пана и решетки, съдове за смет).

7. Повреждане, разместване, унищожаване, замърсяване или увреждане по друг начин на паметници на културата, други паметници, паметни плочи, барелефи и други подобни.

8. Рисуването, писането, драскането по фасади, градински и паркови настилки, паркова мебел, съоръженията и други публични и частни обекти, освен на определените за целта места.

9*.* Складирането на строителни материали, отпадъци, дърва, дървен материал или насипни товари, амбалаж и изкопни маси около сгради, по улици, площади, паркове, междублокови пространства и тротоари за повече от 14 дни.

10. Разполагането на палатки, местодомуването на кемпери, каравани или други МПС за временен подслон по улиците, площадите, междублоковите пространства и други обществени места.

11*.* Местодомуването на товарни МПС над 3 тона товароносимост, ремаркета над 2 тона и автобуси над 20 пътнически места, строителни машини и техника, извън определените за това места.

12. Започването/завършването на курсовете на автобусите за обществен превоз на пътници по редовните линии по общинската, областната и републиканската транспортна схема, извън автоспирките, определени със заповед на кмета на община Долни чифлик, като начална/крайна спирка.

13. Движението на верижни машини по асфалтирани улици и пътища, собственост на община Долни чифлик.

*Раздел трети*

*ОПАЗВАНЕ НА ПЪТНАТА ИНФРАСТРУКТУРА И ПОДДЪРЖАНЕ НА ЕСТЕТИЧЕН ВИД И ЧИСТОТА НА НАСЕЛЕНИТЕ МЕСТА НА ТЕРИТОРИЯТА НА ОБЩИНА ДОЛНИ ЧИФЛИК*

Чл. 7. (1) Поддържането на добър естетичен вид и чистота на производствени, административни, обществени сгради, складове, гаражи, паркинги, пазари и други имоти, както и прилежащите им пространства се осигурява от собствениците или наемателите, които ги управляват, стопанисват и ползват.

(2) За опазването и поддържането на хигиената и естетичния вид на населените места и на околната среда, собствениците и наемателите на недвижими имоти са длъжни:

1. Да почистват прилежащите около тях площи от отпадъци, сняг, наноси, изсъхнали треви и друга растителност.

2. Да почистват граничещите с имота улични тротоари.

3. Да окосяват тревните площи в границите на притежаваните от тях имоти.

4. Да отстраняват ледените висулки по стрехите на сградите.

(3) Дейностите по ал. 2, по отношение на сгради в режим на етажна собственост, се осигуряват от управителните съвети или от управителя на етажната собственост.

(4) Собствениците или ползвателите на посочените в ал. 1 обекти са длъжни да не допускат напускането на обекта от МПС, създаващи предпоставка за замърсяване на пътното платно и прилежащата територия.

(5) Собствениците или ползвателите на варови, бетонови възли и изпълнителите на строителни обекти са длъжни да осигурят необходимите условия и техника за измиване и почистване на излизащите МПС. Забранява се напускането на обекта от МПС, създаващи предпоставка за замърсяване на пътното платно и прилежащата територия.

(6) Забранява се полагането на кабели и други линейни проводи върху тротоари, пътни платна, фасади на сгради без съгласието на собствениците, дървета, стълбове на градската осветителна мрежа и пътните знаци, освен ако не са разрешени по Закона за устройство на територията.

(7) Собствениците или ползвателите на недвижими имоти са длъжни да ги поддържат в добро състояние и в естетичен вид, да извършват за своя сметка необходимите работи по ремонта, възстановяването или премахването на неподходящи по външен вид, местонахождение или разположение второстепенни, стопански, временни и преместваеми постройки, павилиони, будки, щандове, както и да извършват необходимите работи в интерес на сигурността, безопасността на движението, здравеопазването, хигиената, естетиката и чистотата в населеното място и спокойствието на гражданите.

**Чл. 8.** Изхвърлянето на семки, люспи, черупки, угарки, опаковки, употребени билети и други отпадъци, извън определените за целта места;

Чл. 9*.* Физическите и юридическите лица, използващи съдове и прибори за еднократна употреба, са длъжни да организират тяхното събиране и изхвърляне.

***Раздел четвърти***

*ОПАЗВАНЕ НА ОБЩЕСТВЕНИЯ РЕД В ЖИЛИЩНИТЕ ИМОТИ И УРЕГУЛИРАНИТЕ ПОЗЕМЛЕНИ ИМОТИ*

Чл. 10. (1) В жилищните имоти, в урегулираните поземлени имоти и дворове се забранява:

1. Извършването на дейности от битов и стопански характер, строително-монтажни или ремонтни дейности в жилищните имоти и в близост до тях, с които се нарушава спокойствието на живущите, в часовете от 14.00 ч. до 16.00 ч. и от 23.00 ч. до 08.00 ч., с изключение на дейностите по организирано събиране и извозване на битовите отпадъци.

2. Използването на озвучителна техника с висока звукова мощност, репетициите на музикални състави и музикална преподавателска дейност без осигуряване на ефикасни обезшумителни мерки.

3. Провеждането на празненства или други битови мероприятия, създаващи силен шум, смущаващ обитателите на други жилища в интервала от 14.00 ч. до 16.00 ч. и от 23.00 ч. до 8.00 ч.

(2) В жилищните имоти и в урегулираните поземлени имоти се забранява:

1*.* Отвеждането на дим и газове през прозорци и отвори в стени или по друг начин, непредвиден за целта в техническата характеристика на сградите.

2. Използването на удължители за простиране на дрехи или други извън пространството на вътрешни дворове.

3. Използване на самоделни устройства за отопление, готвене или прехвърляне на течни и въздухообразни горими вещества.

4. Изливане в канализацията или на други неразрешени за това места на химически агресивни, отровни, биологически вредни вещества и отпадъчни битово фекални води.

5. Поставянето на недобре закрепени предмети на балкони, прозорци или фасади, застрашаващи сигурността и създаващи опасност за живота и здравето на гражданите.

6. Изтупване, изтърсване, изхвърляне на отпадъци или изливане на вода и други течности от балконите и прозорците.

7. Миенето на балкони и тераси с течаща вода, както и пускането на течаща вода по уличните платна.

Чл. 11. Собствениците или ползвателите на апартаменти или обекти в жилищни имоти, блокове, кооперации, административни сгради, обществени и здравни заведения и други, както и/или фирмите, извършващи монтаж на климатични, вентилационни или отоплителни инсталации, са длъжни:

1. Да не допускат разполагането или експлоатацията на отоплителни, климатични и вентилационни инсталации - източници на шум с високо ниво на звуково налягане и вибрации, в помещения с нормирано ниво на шума или в съседство до тях.

2. Да отвеждат кондензата, отделящ се от отоплителните и климатични системи, които са монтирани в жилищни блокове, кооперации, административни сгради, обществени и здравни заведения и други такива чрез съответни инсталации, така че да не се оттичат върху стълбища, подходи, проходи, тротоари и други площи за движение на граждани.

Чл. 12. Специализираните фирми (собствениците) са длъжни да ремонтират или възстановят повредените (откраднатите) капаци и решетки на шахтите (оттоците) на поддържаната от тях инфраструктура в срок до 7 дни от писменото им уведомяване.

***Раздел пети***

*ОСИГУРЯВАНЕ НА ОБЩЕСТВЕНИЯ РЕД В ТЪРГОВСКОТО*

*ОБСЛУЖВАНЕ*

Чл. 13. (1) При упражняване на търговска дейност в стационарен обект, физическите и юридическите лица и едноличните търговци подават заявление (Приложение №2) за работно време при откриване на обекти, както и за промяна на работното им време.

(2)Заявлението за работно време в стационарен обект се подава преди започване дейността на обекта и съдържа данни за:

1*.* Фирма, ЕИК (БУЛСТАТ).

2. Вид и наименование на търговския обект, търговска площ (закрита и открита).

3*.* Адрес на търговския обект.

4*.* Предмет на дейност.

5*.* Работно време, както и часове за зареждане.

6. Собственика на обекта, имейл и телефон за връзка.

7. Местоположението на обекта.

(3) Към заявлението по ал. 1 се прилагат следните документи:

1*.* Документ за собственост на имота или друго правно основание за ползване.

2. Становище на Регионална здравна инспекция - Варна относно спазване на граничните стойности на показателите за шум, определени с Наредба № 6 от 26.06.2006 г.

3. Съгласие на общото събрание на етажната собственост относно работното време на обекта, в случай че обектът, за който се иска издаване на разрешение, се намира в сграда в режим на етажна собственост, с предназначение на имотите за жилищни нужди.

4*.* Нотариално заверено пълномощно, ако заявлението се подава от пълномощник.

(4) При предсрочно прекратяване на дейността или промяна на обстоятелствата по предходните алинеи, следва да се подаде ново заявление в 7-дневен срок от настъпването им.

(5) След подаване на заявлението по ал.1, длъжностно лице, упълномощено от кмета на общината, извършва проверка на предоставената информация и документи. При съответствие на заявените от търговеца данни той получава уведомително писмо от общината, че заявлението е прието без забележки.

Чл. 14**.** В случаите, когато към заявлението не са приложени необходимите документи, търговецът се уведомява писмено да отстрани пропуските в 7-дневен срок от получаване на съобщението. Ако в дадения срок не се отстранят нередностите, заявлението се оставя без движение.

**Чл. 15.**Правилата за разполагане на съоръженията за извършване на търговия на открито са определени в Наредбата за определянето и администрирането на местните такси и цени на услуги на територията на община Долни чифлик.

**Чл. 16*.*** Не се допускаизползването на тротоарите и площите общинска собственост около търговския обект за съхраняване на стоки и амбалаж, както и излагането на стоки извън търговските обекти.

*Раздел шести*

***ОСИГУРЯВАНЕ И ОПАЗВАНЕ НА ОБЩЕСТВЕНИЯ РЕД ПРИ***

***ПРОВЕЖДАНЕ НА МАСОВИ МЕРОПРИЯТИЯ***

Чл. 17. (1) На територията на община Долни чифлик могат да се провеждат спортни, културни, обществени и други масови мероприятия на открити общински имоти за периода от 08.00 до 23.00 часа, а на 31 декември - 1 януари от 08.00 ч до 01.00 ч.

(2)Разрешение за провеждане мероприятия по ал. 1 се дава от кмета на община Долни чифлик или от оправомощено от него длъжностно лице.

(3) За издаване на разрешение по ал. 2 организаторът на мероприятието подава писмено заявление до кмета на общината (Приложение №4) не по-късно от 5 работни дни преди датата, обявена за провеждане на мероприятието, а при неотложни случаи срокът е двудневен.

(4) В заявлението се посочват пълното наименованието на организатора и неговото седалище; точните имена и адреси на представляващите го лица, както и техните длъжности; целта, мястото, времето на провеждане и евентуалният брой на участниците; началния и крайния пункт, маршрута на движение, броя и вида на транспортните средства, ако се използват такива.

(5)Организаторите на мероприятията по ал. 1 са длъжни да осигурят спазването на обществения ред при провеждането им, чистотата на ангажираните площи след края на съответната проява, както и опазването на имотите - собственост на държавата, общината, юридически и физически лица, и еднолични търговци от повреждане или унищожаване. Организаторът осигурява собствена или наета охрана за спазване на обществения ред, медицинско обслужване и транспорт, ако е необходимо.

Чл. 18 *.* Организаторите на мероприятието заплащат съответните такси, при условията и по реда, определени в Наредба за определянето и администрирането на местните такси и цени на услуги в община Долни чифлик, предоставяни от общината.

Чл. 19. (1) В изключителни случаи кметът на община Долни чифлик може да забрани или да спре провеждането на масовата проява.

(2) Кметът на община Долни чифлик може да забрани провеждането на масови мероприятия по чл.18, когато има достатъчно данни, че:

1. са насочени към насилствено изменение на конституционно установения ред или срещу териториалната цялост на страната;

2*.*  застрашават обществения ред на територията на община Долни чифлик;

3. застрашават здравето при предварително обявена епидемична обстановка;

4*.*  нарушават правата и свободите на другите граждани;

5. не е постигнато съгласие за промяна на времето, мястото или пътят на движение на по-късно заявеното/ите масово/и мероприятие/я;

6. заявлението за провеждане е подадено след срока, установен в Наредбата.

(3) Забраната се налага с мотивирана писмена заповед в срок до три дни преди датата на провеждане на мероприятието.

Чл. 20. За провеждането или не провеждането на мероприятието кметът на община Долни чифлик уведомява незабавно компетентните органи на Министерството на вътрешните работи.

Чл. 21. (1) (Отм. с Решение на ОС № 1041 от 29.06.2023 г.)

(2) (Отм. с Решение на ОС № 1041 от 29.06.2023 г.)

Чл. 22. Кметът на общината разпорежда на органите на МВР да съдействат за нормалното протичане на масовите прояви и да вземат мерки за спазване на безопасността на движението и неговото отклоняване по друг маршрут, ако това се налага, за което своевременно уведомява населението по местните средства за масова информация.

Чл. 23. Организаторите на обществени прояви се задължават:

1. Да не допускат нарушаване правата и свободите на гражданите.

2. Да осигуряват спазването на обществения ред.

3. Да осигуряват опазването на частната и публична собственост.

4*.* Да не допускат замърсяване на мястото и по маршрута на провежданата проява.

5*.* Да не допускат повреждане на тревни площи и друга растителност.

6. Да осигурят за своя сметка достатъчно на брой, съгласно действащите нормативи указания на полицията, охраняващи проявата лица.

***Раздел седми КОНТРОЛ***

Чл. 24. Контролът по спазване разпоредбите на настоящата Наредба се възлага на длъжностни лица, определени със заповед на кмета на община Долни чифлик и на служителите на Участък „Полиция“ – Долни чифлик.

**Чл. 25.** Нарушенията на наредбата се установяват с актове, съставени от длъжностни лица, определени от кмета на общината и с актове на служителите на Участък „Полиция“ – Долни чифлик.

Чл. 26. (1) Лицата по чл. 25 при осъществяване на контролните си правомощия имат право:

1*.* На свободен достъп в подлежащите на контрол обекти.

2*.* Да изискват необходимите документи във връзка с осъществявания от тях контрол.

3. Да привличат експерти в съответната област, когато проверката е особено сложна и изисква специални знания.

**Чл. 27.** Установяването на нарушенията, издаването, обжалването и изпълнението на наказателните постановления се извършва по реда, предвиден в Закона за административните нарушения и наказания /ЗАНН/.

***Раздел осми***

***АДМИНИСТРАТИВНОНАКАЗАТЕЛНИ РАЗПОРЕДБИ***

Чл. 28. (1) **(Изм. и доп. с Решение на ОС № 366 от 30.01.2025 г.)**  За нарушение на разпоредбите по Раздел втори и Раздел трети на настоящата Наредба на физическите лица се налага административно наказание - глоба в размер от 50 лева/25,56 евро до 500 лева/255,65 евро, а на еднолични търговци и юридически лица имуществена санкция от 200 лева/102,26 евро до 2 000 лева/1022,58 евро.

(2) **(Изм. и доп. с Решение на ОС № 366 от 30.01.2025 г.)**  При повторно нарушение на разпоредбите по Раздел втори и Раздел трети на настоящата Наредба на физическите лица се налага административно наказание - глоба в размер от 100 лева/51,13 евро до 1 000 лева/511,29 евро, а на еднолични търговци и юридически лица имуществена санкция от 300 лева/153,39 евро до 3 000 лева/1533,88 евро.

Чл. 29. (1) (Изм. с Решение на ОС № 1041 от 29.06.2023 г.), **(Изм. и доп. с Решение на ОС № 366 от 30.01.2025 г.)**  За нарушение на разпоредбите по Раздел четвърти и Раздел пети на настоящата Наредба на физическите лица се налага административно наказание - глоба в размер от 100 лева/51,13 евро до 1 000 лева/511,29 евро, а на еднолични търговци и юридически лица имуществена санкция от 500 лева/255,65 евро до 2 000 лева/1022,88 евро.

(2) (Изм. с Решение на ОС № 1041 от 29.06.2023 г.), **(Изм. и доп. с Решение на ОС № 366 от 30.01.2025 г.)** При повторно нарушение на разпоредбите по Раздел четвърти и Раздел пети на настоящата Наредба на физическите лица се налага административно наказание - глоба в размер 200 лева/102,26 евро до 2 000 лева/1022,58 евро, а на еднолични търговци и юридически лица имуществена санкция от 1000 лева/511,29 евро до 3 000 лева/1533,88 евро.

Чл. 30*.* На виновните лица могат да се връчват предписания (Приложение №3) с определяне на срок за отстраняване на допуснатите нарушения, като след изтичане на срока на предписанието и неизпълнението му на нарушителя се съставя акт за установяване на административно нарушение (АУАН) в съответствие с правилата на тази наредба.

Чл. 31. **(Изм. и доп. с Решение на ОС № 366 от 30.01.2025 г.)** Който не допусне длъжностно лице от контролните органи в подлежащите на контрол обекти или не предостави на контролните органи документи или информация в указания срок с цел възпрепятстване на проверката, се санкционира, като на физическите лица се налага глоба в размер от 200 лева/102,26 евро до 2 000 лева/1022,88 евро, а на едноличните търговци и юридическите лица се налага имуществена санкция в размер от 400 лева/204,52 евро до 4000 лева/2045,17 евро.

Чл. 32. **(Изм. и доп. с Решение на ОС № 366 от 30.01.2025 г.)** На длъжностните лица, на които е възложено установяване на нарушенията по чл. 24 и чл.25 от Наредбата, за неизпълнение на произтичащите от това задължения, се налага глоба в размер от 50 лева/25,56 евро до 500 лева/255,65 евро.

Чл. 33. Определянето на размера на наказанието за всяко конкретно нарушение се извършва при стриктно спазване на разпоредбата на чл. 27, ал. 2 от ЗАНН.

Чл. 34. Независимо от административно-наказателната отговорност по тази Наредба, нарушителите възстановяват направените разходи за отстраняване на вредните последици от извършеното от тях нарушение.

Чл. 35. В случаите, когато административно наказващият орган прецени, че нарушението, за което е образувано административно-наказателно производство съставлява престъпление по Наказателния кодекс, наказателно постановление не се издава, образуваната преписка се спира като събраните материали се изпращат на Районна прокуратура.

**ДОПЪЛНИТЕЛНИ РАЗПОРЕДБИ**

§ 1. По смисъла на тази Наредба:

1. „Обществен ред" е установеният с нормативни актове ред, който осигурява нормално спокойствие и възможност да се упражняват съответните граждански права.

2. „Обществени места" са общодостъпни за всяко лице места, като обществен транспорт, заведения за хранене, търговски, спортни или развлекателни обекти, кина, стадиони, зали, паркове, площади, улици и други.

3. „Масово мероприятие" е планирано и организирано действие с участието на множество хора, което цели осъществяването на някакъв резултат.

4. „Организирана проява/мероприятие" е дейност, организирана и провеждана от държавни и общински органи, юридически и физически лица на места, достъпни за неограничен брой лица.

5. „Други масови мероприятия" са спортни мероприятия, провеждани извън съответните спортни съоръжения - лекоатлетически кросове, щафети, маратони и др.; колоездене - приложно, планинско или на шосе; стрийтбол; плажен волейбол; екстремни, моторни и др. спортове; киноложки или др. изложби на домашни любимци и породи животни; концерти, панаири; фестивали; изложения и рекламно-промоционални мероприятия на открито, дарителски кампании; открити подписки; публични прояви на религиозни институции, провеждани извън молитвените домове; организиране на циркови представления, карнавали; шествия в т.ч. религиозни и траурни; абитуриентски балове; празнични илюминации или заря и други подобни прояви.

6. „Неприлично, непристойно и оскърбително поведение и действия, нарушаващи обичайните норми за морал и поведение" са употреба на ругатни, псувни или други неприлични изрази в жилищни сгради, на публично място пред повече хора, в оскърбително отношение и държане към гражданите, към органите на властта или на обществеността или в скарване, сбиване или други подобни действия, с които се нарушава общественият ред и спокойствие.

7. „Повторно нарушение" е нарушението, извършено в едногодишен срок от влизането в сила на акта, с който на нарушителя е наложено наказание или принудителна административна мярка за същото по вид нарушение.

8. „Обществени мероприятия" са концерти, постановки, прожекции, циркови спектакли, спортни състезания и мероприятия и други с подобен характер, изложения, панаири, церемонии, официални празници или прояви с официален или възпоменателен характер.

9. „Зони и територии, предназначени за жилищно строителство, рекреационни зони и територии и зони със смесено предназначение" са зоните и териториите по смисъла на наредбата по чл. 13, ал. 1 от Закона за устройство на територията.

10. „Открита площ" е незастроената част от територията, включително частта, върху която има изградена конструкция без покрив или поне една ограждаща стена.

**ПРЕХОДНИ И ЗАКЛЮЧИТЕЛНИ РАЗПОРЕДБИ**

§ 1. В Наредбата за определянето и администрирането на местните такси и цени на услуги на територията на община Долни чифлик (НОАМТЦУ) в чл. 23 се добавя нова ал. 8 както следва:

„(8) (Изм. и доп. с Решение на ОС № 366 от 30.01.2025 г.) За ползване на тротоари, площади, улични платна, както и терени с друго предназначение, които са общинска собственост, за провеждането на сватбени, семейни и други частни събирания, както и от улични музиканти, певци, артисти и други самодейци, се заплаща такса в размер на 500 лева/255,65 евро на ден.“

§ 2. Тази наредба се издава на основание чл. 21, ал. 2 и чл. 22, ал. 4, ал. 5 и ал. 6 от Закона за местното самоуправление и местната администрация и влиза в сила 3 дни след публикуването и.

§ 3. Настоящата Наредба е приета с Решение № 928 от Протокол № 48/28.02.2023 г. на Общински съвет - Долни чифлик и отменя Наредба за поддържане и опазване на обществения ред и чистотата на населените места на територията на община Долни чифлик, приета с Решение № 16 от 28.11.2019 г. на Общински съвет - Долни чифлик.

§ 4. Настоящата Наредба е изменена с решение на ОС № 1041 от 29.06.2023 г., в сила от 01.08.2023 г.

§ 5.Наредбата е изменена и допълнена с Решение на Общинския съвет - Долни чифлик № 366 от 30.01.2025 г., и влиза в сила от датата на въвеждане на еврото в Република България.

**ДО Приложение №1**

**КМЕТА НА ОБЩИНА ДОЛНИ ЧИФЛИК към чл.3, ал.2**

**З А Я В Л Е Н И Е**

**за провеждане на сватбени, семейни и други частни събирания, съгл. чл. 3, ал.2 от Наредбата за поддържане и опазване на обществения ред на територията на община Долни чифлик**

1.От................................................................................................................................................

*(данни за организатора - юридическо лице, организация, физическо лице)*

адрес: ............................................................................................................................................ представлявано от ........................................................................................................................

*(име, презиме и фамилия)*

тел.: ......................................................... e-mail: ...........................................................................

2.Вид на мероприятието: ..............................................................................................................

*(сватбени, семейни и други частни събирания)*

3. Дата: .............................................................................................................................................

4. Време: ...........................................................................................................................................

*(начален и краен час за провеждане на сватбени, семейни и други частни събирания)*

5. Адрес на провеждане на мероприятието: ................................................................................

6. Информиран/а съм, че личните ми данни се обработват за целите на административното обслужване.

ЗАБЕЛЕЖКИ:

1. Заявленията се подават в деловодството на община Долни чифлик, пл. "Тича", № 1.

2. За посочените мероприятия на открито заявленията се подават в 7-дневен срок преди провеждането им.

3. За ползването на тротоари, площади, улични платна и терени с друго предназначение, които са общинска собственост се заплаща такса съгласно Наредбата за определянето и администрирането на местните такси и цени на услуги на територията на община Долни чифлик.

4. При промяна на условията, посочени в заявлението, организаторът уведомява писмено община Долни чифлик.

Дата: Подпис:

**Приложение №2**

**към чл.13, ал.1**

**(Изм. и доп. с Решение на ОС № 366 от 30.01.2025 г.)**

ДО

КМЕТА НА ОБЩИНА ДОЛНИ ЧИФЛИК

ЗАЯВЛЕНИЕ

за работно време на стационарен търговски обект

по чл. 13, ал. 1 от Наредба за поддържане и опазване на обществения ред на територията на

община Долни чифлик, във връзка с чл. 16б от Закона за защита от шума в околната среда

От

(име, презиме, фамилия - собственик, изпълнителен директор, управител)

тел.: , e-mail……………………

УВАЖАЕМА ГОСПОЖО КМЕТ,

Упражнявам дейност в обект

(хотелиерска, ресторантьорска, търговска и др.)

□ собствен/ □ нает…………………………………………………………………………………..

(вид и наименование на обекта)

Адрес на обекта: ,

площ (общо): , на открито: на закрито:…………………………………………...

бр. места: на открито и на закрито (ако е приложимо)

Обектът се намира / не се намира в жилищна сграда (ненужното си зачертава)

Дейността (ще) осъществявам: □ целогодишно; □ сезонно, считано от

Заявявам РАБОТНО ВРЕМЕ: от /до

почивен ден……………………….

Заявявам ВРЕМЕ ЗА ЗАРЕЖДАНЕ: от/ до………

Данни във връзка със собствеността на обекта:

(фирма или физическо лице, собственик на обекта, прилага се копие от документ за собственост или копие от договор за наем -за наети обекти)

Запознат съм с разпоредбите на Наредбата за поддържане и опазване на обществения ред на територията на община Долни чифлик и при прекратяване на дейността или промяна на обстоятелствата, посочени в заявлението, ще подам ново заявление в 14-дневен срок. За неспазване на обявеното работно време нося имуществена санкция, съгласно чл. 30 от Наредбата за поддържане и опазване на обществения ред на територията на община Долни чифлик в размер от 500 лева/255,65 евро до 2000 лева/1022,58 евро.

Към заявлението, съгласно чл. 13, ал. 3 от Наредба за поддържане и опазване на обществения ред на територията на община Долни чифлик, се прилагат следните документи:

1.Документ за собственост на имота или друго правно основание за ползване.

2.Становище на Регионална здравна инспекция - Варна относно спазване на граничните стойности на показателите за шум, определени с Наредба № 6/26.06.2006 г. за показателите за шум в околната среда, отчитащи степента на дискомфорт през различните части на денонощието, граничните стойности на показателите за шум в околната среда, методите за оценка на стойностите на показателите за шум и на вредните ефекти от шума върху здравето на населението.

3.Съгласие на общото събрание на етажната собственост относно работното време на обекта, в случай че обектът, за който се иска издаване на разрешение, се намира в сграда в режим на етажна собственост, с предназначение на имотите за жилищни нужди.

4.Нотариално заверено пълномощно, ако заявлението се подава от пълномощник.

**Приложения:** ( описват се приложените документи съгласно чл.13, ал. 2 от Наредбата)

1…………………………………………………………………………………………………..

2…………………………………………………………………………………………………..

3…………………………………………………………………………………………………..

4…………………………………………………………………………………………………..

**Дата: Подпис на заявителя:**

**Приложение №3**

**към чл.30**

**Предписание за отстраняване на допуснато нарушение**

**съгл. чл. 30 от Наредбата за поддържане и опазване на територията на община Долни чифлик**

Днес..............................година, на основание на……………………………………………. ,

се извърши проверка на………………………………………………………………………. ……………………………………………………………………………………………………

…………………………………………………………………………………………………….

…………………………………………………………………………………………………….

**При проверката се констатираха следните нарушения:**

…………………………………………………………………………………………………….

…………………………………………………………………………………………………….

…………………………………………………………………………………………………….

…………………………………………………………………………………………………….

……………………………………………………………………………………………………..

……………………………………………………………………………………………………..

**Уведомяваме собственика за предотвратяване и отстраняване на констатираните нарушения, както и за вредните последици от тях на основание чл.30 от Наредбата за поддържане и опазване на обществения ред на община Долни чифлик**

**ПРЕДПИСВАМ:**

1…………………………………………………………………………………………………….2…………………………………………………………………………………………………….3…………………………………………………………………………………………………….4…………………………………………………………………………………………………….

**Дата на връчване:……….. Извършили проверката:**

**Получил предписанието: 1………………………….**

**2………………………….**

**ДО Приложение №4**

**КМЕТА НА ОБЩИНА ДОЛНИ ЧИФЛИК към чл.17, ал.3**

**З А Я В Л Е Н И Е**

**за провеждане на масови мероприятия, съгл. чл. 17, ал. 3 от Наредбата за поддържане и опазване на обществения ред на територията на община Долни чифлик**

1.От...........................................................................................................................................

*(данни за организатора - юридическо лице, организация, физическо лице)*

адрес: ......................................................................................................................................... представлявано от .....................................................................................................................

*(име, презиме и фамилия)*

тел.: ......................................................... e-mail: ........................................................... …….

2.Вид на мероприятието: ........................................................................................................

*(спортни, културни и други масови мероприятия)*

3. Дата: ........................................................................................................................... ……….

4. Време: ......................................................................................................................... ……….

*(начален и краен час за провеждане на спортни, културни и други масови мероприятия)*

5. Място на провеждане на мероприятието: ................................................................................

6. Информиран/а съм, че личните ми данни се обработват за целите на административното обслужване.

ЗАБЕЛЕЖКИ:

1. Заявленията се подават в деловодството на община Долни чифлик, пл. "Тича", № 1.

2. За посочените мероприятия на открито заявленията се подават в 7-дневен срок преди провеждането им.

3. За ползването на тротоари, площади, улични платна и терени с друго предназначение, които са общинска собственост се заплаща такса съгласно Наредбата за определянето и администрирането на местните такси и цени на услуги на територията на община Долни чифлик.

4. При промяна на условията, посочени в заявлението, организаторът уведомява писмено община Долни чифлик.

*Дата: Подпис:*